L'Eliana recorda la importància de respectar les ventrades de gats a la primavera
27 de febrer de 2025

• L'Ajuntament llança una campanya amb recomanacions per a fomentar una convivència responsable i evitar el creixement descontrolat de colònies.

Amb l'arribada pròxima de la primavera, comença també l'època de cria en les colònies felines. Per això, l'Ajuntament de l'Eliana, ha difós una sèrie de recomanacions per a actuar correctament en cas de trobar una ventrada en una propietat privada.

El primer que s'ha de saber és, que si la gata ha triat eixe punt és perquè l'ha identificat com un lloc segur per a alimentar i cuidar de les seues cries i seran allí aproximadament 16 setmanes. És molt important no molestar-los, si detecta algun risc per a la seua ventrada, agafarà a les seues cries i se'ls emportarà a un altre lloc. Quan els gatets estiguen sols no s'han de tocar ni agafar, ja que això pot provocar el rebuig de la mare.

Tampoc se'ls ha d'alimentar. La gata ja sap on alimentar-se; probablement es tracta d'una gata feral pertanyent a una colònia felina i coneix on està el seu punt d'alimentació. I els gatets només han d'alimentar-se amb la llet de la seua mare. Si se'ls dona aliment en l'habitatge és molt probable que quan cresquen es queden allí perquè ho associaran al seu punt d'alimentació, creant una nova colònia felina no controlada.

La gata únicament deixarà als seus cadells sols en dos casos: per a anar a alimentar-se ella o perquè els està traslladant, d'un en un, a un punt més segur. El temps que la gata pot deixar-los sols pot ser de diverses hores. En aquests casos, no s'han d'agafar per la seua pròpia seguretat. Si s'observa una ventrada que està sense la mare durant més de 6 hores seguides, els gatets han de ser rescatats per a poder sobreviure. En aquests casos cal contactar amb l'àrea de Benestar Animal.

La regidora de l'àrea, Cristina Díaz, ha destacat la importància de respectar als felins i fomentar una convivència responsable: “La seua cura i respecte són clau per a una societat més empàtica i harmoniosa, evitant el creixement descontrolat de les colònies en el municipi”.

Esterilització i gestió de colònies felines

Des de l'any 2017, l'Ajuntament, en col·laboració amb persones voluntàries, gestiona les colònies felines del municipi per a garantir el seu benestar i salut. A més, es recorda als propietaris de gats domèstics l'obligatorietat d'esterilitzar-los, identificar-los i registrar-los en el cens municipal, en compliment de la normativa vigent.